นายกรัฐมนตรี ย้ำให้ตำรวจใช้ความอดทนดูแลการชุมนุมให้เกิดความสงบ ยืนยันรัฐบาลไม่ปิดกั้นการแสดงออก
นายอนุชา บูรพชัยศรี โฆษกประจำสำนักนายกรัฐมนตรี กล่าวว่า นายกรัฐมนตรี เน้นย้ำในที่ประชุม ครม.ถึงการเคลื่อนไหวชุมนุมที่เกิดขึ้น ว่า ได้ให้นโยบายกับสำนักงานตำรวจแห่งชาติ กำชับเจ้าหน้าที่ตำรวจปฏิบัติหน้าที่โดยใช้ความอดทนในการดูแลให้เกิดความสงบเรียบร้อย พร้อมยืนยันรัฐบาลไม่ได้ปิดกั้นในการแสดงออก แต่ขอให้อยู่ภายใต้กฎหมาย หลีกเลี่ยงการยั่วยุให้เกิดความรุนแรง อีกทั้งขอให้สื่อมวลชนเสนอข่าวตามความเป็นจริง รายงานสิ่งต่างๆ อย่างเป็นขั้นเป็นตอน โดยเฉพาะเรื่องการจับกุมผู้ชุมนุม ที่หากไม่ชี้แจงรายละเอียดชัดเจนอาจทำให้ประชาชนทั่วไปเข้าใจผิดได้ เพราะหากผู้ชุมนุมไม่ได้ใช้ความรุนแรง คงไม่มีตำรวจได้รับบาดเจ็บกว่า 90 นาย ดังนั้นจึงอยากให้การชุมนุมตระหนักถึงสิทธิเสรีภาพ เพราะไม่ต้องการให้เหตุการณ์ความรุนแรงเกิดขึ้นอีก